text: Rolando Villazón
  
  publiceret: 2023-04-23 00:59:54+02:00
  Rolando Villazón er en mexicansk tenor, uddannet på det nationale musikkonservatorium i Mexico City og på operaerne i San Francisco og Pittsburgh. I 1999 vandt Rolando Villazón tre sangpriser i Plácido Domingos Operalia-konkurrence, og samme år fandt hans europæiske debut som Des Grieux i Puccini-operaen Manon Lescaut sted i Genova.
  Derpå fulgte engagementer på de store europæiske og amerikanske operascener og koncertsale, og i 2003 debuterede han som Alfredo i Giuseppe Verdis La Traviata på Metropolitan-operaen i New York. Rolando Villazón er en af tidens mest efterspurgte tenorer med en enestående scenisk karisma og en lyrisk-dramatisk stemmepragt, der er idéel til det italienske og franske operarepertoire (bl.a. Verdi, Giacomo Puccini, Charles Gounod og Jules Massenet). Blandt glansrollerne bør også nævnes rollen som Lensky i Peter Tjajkovskijs Eugen Onegin.
  Villazón har indspillet en lang række prisbelønnede cd'er, og i 2008 blev han udnævnt til ridder af den fornemme franske orden for kunst og litteratur L'Ordre des Arts et des Lettres.
  Rolando Villazón har holdt to lange rekreationspauser i perioden 2007-2010 efter bl.a. en operation på stemmelæberne. I foråret 2010 vendte han tilbage i rollen som Nemorino i Gaetano Donizettis Elskovsdrikken på Wiener Staatsoper, og i 2011 debuterede han samme sted som Mozartsanger i rollen som Alessandro i Il ré pastore (1775). Siden har Villazón føjet følgende Mozart-roller til sit repertoire: Don Ottavio (Don Giovanni), Ferrando (Così fan tutte) og titelrollen i Lucio Silla.
  I 2011 debuterede Villazón desuden som instruktør af Lyon-operaens opsætning af Jules Massenets Werther, og i 2012 var han både iscenesætter af og rolleindehaver i Elskovsdrikken på Festspielhaus Baden-Baden.